યાત્રાધામ ડાકોરમાં બારે માસ ભક્તો ભગવાન રણછોડરાયના દર્શન કરવા આવે છે.ગઈકાલે જન્માષ્ટમી અને આજે નંદ મહોત્સવના દિવસે તેમના દર્શને લાખ્ખો ભક્તો ઉમટી પડયા હતા. જન્માષ્ટમીના દિવસે વહેલી સવારથી જ ભક્તો ઉમટી પડયા હતા અને આ પ્રવાહ અવિરત ચાલુ જ રહ્યો હતો.યાત્રાધામ વિકાસ બોર્ડ દ્વારા ગોમતીઘાટ ઉપર કૃષ્ણ જન્મોત્સવનું આયોજન કરવામાં આવ્યું હતું.જેમાં મોટી સંખ્યામાં લોકો હાજર રહ્યા હતા.જો કે બાલાસિનોરના ચીફ ઓફિસર વાય.જે.ગણાત્રાને ડાકોર નગરપાલિકાનો વધારાનો ચાર્જ સોંપવામાં આવ્યો હતો,તેમ છતાં જન્માષ્ટમી પ્રસંગે ડાકોર નગરમાં લાખ્ખો દર્શનાર્થીઓ આવતા હોવા છતાં બે દિવસથી ડાકોરમાં નહિ આવનાર અને સરકારી કાર્યક્રમમાં પણ ગેરહાજર રહેલા ચીફ ઓફિસરને હટાવીને તેમનો ચાર્જ ઠાસરા નાયબ મામલતદાર ભાભોરને આપવાની વાત જિલ્લા કલેક્ટરે કરી હોવાનું પણ જાણવા મળેલ છે.જન્માષ્ટમી પ્રસંગે યાત્રાધામ વિકાસ બોર્ડ દ્વારા યોજવામાં આવેલા સરકારી સાંસ્કૃતિક કાર્યક્રમમાં ડાકોર નગરપાલિકાના ચીફ ઓફિસર જ હાજર ન રહેતાં કાર્યક્રમ પ્રત્યે સરકારી અધિકારીઓ અને સરકારી કર્મચારીઓમાં ઉત્સાહનો અભાવ જોવા મળતો હતો,જ્યારે ભગવાન કૃષ્ણની ભક્તિમાં લીન બનેલા ભક્તો કોઈપણ પ્રકારના સરકારી કાર્યક્રમ કે પ્રોત્સાહનના મોહતાજ રહેતા નથી.આવી અલૌકિક ભક્તિ અને આસ્થાને કારણે જ ડાકોરમાં કોઈપણ પ્રકારના ખાસ આયોજનો કે સગવડ નહિ મળતી હોવા છતાં દર વર્ષે અવારનવાર લાખ્ખોની સંખ્યામાં શ્રધ્ધાળુઓ ભગવાનની ઝલક મેળવવા આવતા જ રહે છે.